ત્રણ ઇન્દ્રિયોના અભાવની સ્થિતિને હેલન હકારાત્મક દ્રષ્ટિએ કેમ જોઈ શક્યાં હશે એવો પ્રશ્ન સહેજે થાય. એના ઉત્તરમાં તેઓ જાતે જ કહે છે તેમ, એમનાં શિક્ષક શ્રી એન. સુલીવાને તેમનામાં રેડેલો જીવનપ્રેમ છે. ગુરુ પાસેથી તેમને ‘પ્રજ્ઞાચક્ષુ’ની પ્રાપ્તિ થઈ તે પહેલાંની પોતાની સ્થિતિને હેલન ‘ફેન્ટમ’ તરીકે ઓળખાવે છે. સુલીવાનના આગમન પહેલાંની હેલન જિદ્દી છે, કડવાશથી ભરેલી છે, જીવનથી હારેલી છે ને મૃત્યુને ઇચ્છતી છે. પ્રકૃતિના બંધનમાં કેદ થયેલી હેલનને માનવતાની મધુરતાનું જરા પણ ભાન નથી. જીવન, મૃત્યુ, પ્રકાશ વગેરે શબ્દો કે ભાવોનો તેના માટે કોઈ જ અર્થ નથી. તેનું જગત શૂન્યવત્ બની ગયેલું છે. આ સ્થિતિને હેલન ગાઢ ધુમ્મસમાં અટવાઈ ગયેલા વહાણની સાથે સરખાવતાં વહાણની સ્થિતિને બહેતર સમજે છે કેમ કે તેના પાસે હોકાયંત્રની તો સગવડ હોય છે !